KYK: Fiasko met elektriese bakkie kos Musk $768 m. | Netwerk24
Die fiasko met die bekendstelling van Tesla se nuwe elektriese bakkie het Elon Musk 'n enorme $768 miljoen in een dag gekos.
Luidens Forbes het die aandeleprys van Tesla met 6% geval kort nadat 'n werknemer twee keer kort ná mekaar 'n ruit wat van "gepantserde glas" gemaak is, met 'n metaalbal kon breek.
Op die video van die bekendstelling kan duidelik gesien word dit verg nie eens veel inspanning van die persoon om die ruit te versplinter nie.
Hoewel Musk ná dié geleentheid nou bykans 'n driekwart-miljard dollar armer is, word sy waarde steeds op sowat $23,6 miljard bereken.
Die Suid-Afrikaans gebore entrepreneur is luidens Forbes die 41ste rykste persoon in die wêreld.
Die hele fiasko het begin toe Musk op die bekendstelling van die bakkie gesê het: "Jy wil 'n bakkie hê wat regtig sterk is. Nie bedrieglik sterk nie.
Hy het hom toe genooi om 'n ander ruit te probeer. Dié ruit het net soos die vorige een ook versplinter.
Die bal het wel nie deur die ruit gebars nie.
Musk se kommentaar was dat die ruite tydens die bekendstelling "om die een of ander eienaardige rede gebreek het". Hy het toe gesê hy het geen idee waarom dit gebeur het nie.
Dit lyk egter nie of dié drama Musk van sy planne gaan laat afsien om wél die bakkie te vervaardig nie.
Bloomberg berig luidens 'n twiet deur Musk het die maatskappy nou – 'n week ná die bekendstelling – reeds 200 000 bestellings daarvoor ontvang.